Help seun só | Netwerk24
Help seun só
Damian Bramley, ’n talentvolle jong skaatsplankryer van Kimberley, wil op 25 Februarie aan die Ultimate X-skaatsplankkompetisie in die Grand West-arena in Kaapstad deelneem.
’n Talentvolle jong skaatsplankryer van die Diamantstad droom daarvan om vanjaar aan verskeie skaatsplankkompetisies elders in die land deel te neem.
Damian Bramley (16) wil onder meer op 25 Februarie vanjaar aan die Ultimate X-skaatsplank­kompetisie in die Grand West-arena in Kaapstad deelneem en moontlik ook aan die Red Bull Unlocked-kompetisie wat later vanjaar, in Desember, plaasvind.
Die enigste ding wat in die tiener se pad staan, is vervoer en verblyfkoste.
Damian se drome kan skipbreuk ly indien hy nie finansiële bystand kry nie. Sy ma het dus ’n beroep op mense en instansies gedoen om die jong man te help.
Volgens sy ma, Anne Bramley, het Damian aanhou beïndruk sedert hy sowat vier en ’n half jaar gelede vir die eerste keer op ’n skaatsplank geklim het.
Hy beklee tans ’n eerste plek in die vert- (halfpipe) afdeling vir skaatsplankryers en word deur die Skaatsplankvereniging van Suid-Afrika as een van die land se 20 topskaatsplankryers gereken. Volgens The Boardr se wêreldranglys van skaatsplankryers is Damian tans op posisie 124 vir die vert- (halfpipe) afdeling.
Hy het oor die afgelope halfdekade ook goed gevaar op kompetisies soos die Kimberley Diamond Cup, Ultimate X en die Albert Luthuli Games.
“Die enigste manier hoe plaaslike skaatsplankryers regtig kan uitstyg, is as hulle blootgestel word aan nasionale en internasionale kompetisies en die geleentheid gegun word om teen die beste van die bestes te kompeteer,” sê Damian. Mense of instansies wat ’n bydrae wil maak, kan Damian se ma by 072-437-6050 bel of ’n e-pos na annelee582@yahoo.com stuur.